**Vendim nr.11, datë 14.01.2020**

Kolegji i Gjykatës Kushtetuese të Republikës së Shqipërisë, i përbërë nga:

Vitore Tusha, Anëtare e Gjykatës Kushtetuese

Marsida Xhaferllari, Anëtare e “ “

Fiona Papajorgji, Anëtare e “ “

në datën 14.01.2020 mori në shqyrtim paraprak kërkesën me nr. 11 Akti, që i përket:

**KËRKUES: BLEDAR ILIA**

**SUBJEKT I INTERESUAR:**

**KËSHILLI I LARTË I DREJTËSISË**

**OBJEKTI: Shfuqizimi si të papajtueshme me Kushtetutën i vendimeve nr.8707, datë 24.07.2013 të Gjykatës së Rrethit Gjyqësor Tiranë; nr.645, datë 28.02.2014 të Gjykatës së Apelit Tiranë; nr.2432, datë 23.06.2014 të Gjykatës Administrative të Apelit Tiranë; nr.00-2017-2461, datë 19.12.2017 të Kolegjit Administrativ të Gjykatës së Lartë.**

**BAZA LIGJORE:** Nenet 4, 7, 11, 15, 16, 18/1, 131/1/f dhe 134/1/i të Kushtetutës së Republikës të Shqipërisë; nenet 49/3/e, 49/4 dhe 50/4 të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar.

Kolegji i Gjykatës Kushtetuese (Kolegji), pasi shqyrtoi kërkesën, dokumentet shoqëruese dhe diskutoi çështjen në tërësi,

**V Ë R E N:**

**I**

1. Nga aktet bashkëlidhur kërkesës rezulton se kërkuesi Bledar Ilia ka filluar punë pranë Këshillit të Lartë të Drejtësisë (*KLD*), në datën 02.03.2010, me detyrën “specialist” pranë Drejtorisë së Marrëdhënieve me Jashtë dhe Projekteve. Me vendimin nr.302/2, datë 20.12.2012, është miratuar struktura organizative e administratës së këtij institucioni.

2. Me shkresën nr.2418 prot., datë 26.12.2012 të KLD-së, kërkuesi është njoftuar për t`u paraqitur në takim në datën 28.12.2012 në lidhje me shkurtimin e pozicionit të punës, kurse me shkresën nr.2418/1 prot., datë 28.12.2012 është njoftuar se takimi do të zhvillohet në datën 03.01.2013. Me shkresën nr.54 prot., datë 09.01.2013 “Njoftim për zgjidhjen e kontratës së punës”, KLD-ja ka njoftuar kërkuesin se marrëdhëniet financiare do të ndërpriten pas 2 muajve nga dita e nesërme e këtij njoftimi.

3. Kërkuesi, duke pretenduar se nga ana e KLD-së është vepruar në kundërshtim me ligjin, ka paraqitur kërkesëpadi në gjykatë, duke kërkuar dëmshpërblim për mosrespektimin e afatit të zgjidhjes së kontratës së punës dhe të procedurës së zgjidhjes së kontratës, si dhe dëmshpërblim për zgjidhjen e menjëhershme dhe të pajustifikuar të kontratës së punës.

4. Me vendimin nr.8707, datë 24.07.2013, Gjykata e Rrethit Gjyqësor Tiranë ka vendosur rrëzimin e kërkesëpadisë si të pambështetur në prova dhe në ligj.

5. Me vendimin nr.2432, datë 23.06.2014, Gjykata Administrative e Apelit Tiranë (pasi Gjykata e Apelit Tiranë ka shpallur moskompetencën për gjykimin e çështjes), ka vendosur lënien në fuqi të vendimit të gjykatës së shkallës së parë. Kundër këtij vendimi kërkuesi ka paraqitur rekurs në Gjykatën e Lartë.

6. Me vendimin nr.00-2017-2461, datë 19.12.2017, Kolegji Administrativ i Gjykatës së Lartë ka vendosur mospranimin e rekursit, pasi nuk përmban shkaqe nga ato të parashikuara nga ligji nr.49/2012.

**II**

7**.** ***K*ë*rkuesi Bledar Ilia*** i është drejtuar Gjykatës Kushtetuese (*Gjykata*) me kërkesë sipas objektit dhe paraqet këto shkaqe në mënyrë të përmbledhur:

7.1. *Është cenuar e drejta për t`u gjykuar nga një gjykatë e paanshme në lidhje me të drejtën e aksesit për një ankim efektiv.* Nga kërkuesi, në të gjitha shkallët e gjykimit, është ngritur pretendimi se gjykatat ishin të pamundura objektivisht për të gjykuar këtë çështje, në kushtet kur çdo gjyqtar është në kushtet e ekzistencës së konfliktit të interesit. Në bazë të ligjit të kohës kur janë zhvilluar proceset gjyqësore (ligji nr.9877/2008, i ndryshuar), KLD-ja (pala e paditur në procesin gjyqësor) ka qenë organi epror i gjithë gjyqtarëve, që i emëronte, vlerësonte e shkarkonte ata, për rrjedhojë çdo gjyqtar e kishte të pamundur të ishte i pavarur dhe i paanshëm. Ndaj kërkuesi ka kërkuar që kjo çështje të pezullohej dhe t`i dërgohej Gjykatës Kushtetuese, e cila mund të garantojë rifitimin e kësaj të drejte të cenuar.

7.2. *Është cenuar standardi i arsyetimit të vendimit*. Në vendimin e saj Gjykata Administrative e Apelit nuk merret me problematikat procedurale dhe kushtetuese të ngritura. Gjykata e Apelit dhe Gjykata e Lartë ishin të detyruara të vijonin gjykimin në prani të kërkuesit, me qëllim që, pas një gjykimi objektiv të pretendimeve të tij për antikushtetutshmërinë e gjykimit, t`u jepnin atyre përgjigje. Duke mos arsyetuar vendimmarrjet e tyre, këto gjykata i kanë mohuar kërkuesit edhe të drejtën e aksesit dhe atë për një ankim efektiv.

III

**Vlerësimi i Kolegjit**

8. Kolegji vlerëson të theksojë fillimisht se prej datës 16 korrik 2018, Gjykata Kushtetuese nuk ka pasur kuorumin e nevojshëm ligjor për formimin dhe funksionimin e Kolegjit seleksionues për shqyrtimin paraprak të çështjeve. Pas plotësimit të këtij kuorumi u bë e mundur marrja në shqyrtim e kësaj çështjeje.

*A. Për legjitimimin e kërkuesit*

9. Kolegji vëren se, sipas neneve 131/1/f, 134/1/i dhe 134/2 të Kushtetutës, si dhe nenit 71 të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar (*ligji nr.8577/2000*), çdo individ, person fizik ose juridik, subjekt i së drejtës private dhe publike, kur është palë në një proces ligjor ose kur është bartës i të drejtave dhe i lirive themelore të parashikuara nga Kushtetuta, mund të vërë në lëvizje Gjykatën Kushtetuese. Ankimi kushtetues individual, në çdo rast, duhet të plotësojë kriteret e nenit 71/a të ligjit nr. 8577/2000, që lidhen me shterimin e mjeteve juridike, afatin e paraqitjes së kërkesës, llojin e pasojave negative të pësuara, mundësinë për rivendosjen e së drejtës së shkelur dhe rregullimet e veçanta ligjore të shqyrtimit paraprak të kërkesës.

10. Kërkuesi legjitimohet *ratione personae* në lidhje me pretendimet e paraqitura në kërkesë, në kuptim të neneve 131/1/f dhe 134/1/i të Kushtetutës, pasi ka qenë palë në procesin gjyqësor të kundërshtuar.

11. Në lidhje me legjitimimin *ratione temporis*, bazuar në nenin 71/a, pika 1, shkronja “b”, të ligjit nr.8577/2000, afati për paraqitjen e ankimit kushtetues individual është 4 muaj nga konstatimi i cenimit të së drejtës.

12. Kolegji thekson se nenet 142, pika 1 dhe 146, pika 2, të Kushtetutës parashikojnë detyrimin për arsyetimin e vendimeve gjyqësore dhe për shpalljen publikisht të tyre në çdo rast.

13. Nga aktet bashkëlidhur kërkesës rezulton se procesi gjyqësor i kundërshtuar ka përfunduar me vendimin nr.00-2017-2461, datë 19.12.2017 të Kolegjit Administrativ të Gjykatës së Lartë, kurse ankimi kushtetues individual është paraqitur në Gjykatën Kushtetuese në datën 07.09.2018. Kërkuesi ka pretenduar se ka marrë dijeni për vendimin në datën 09.05.2018 dhe, për këtë qëllim, bashkëlidhur kërkesës është depozituar një kopje e vendimit të kundërshtuar të Kolegjit Administrativ, në të cilin konstatohet shënimi i administratës gjyqësore të asaj gjykate “*tërhequr në datën 09.05.2018*”.

14. Kolegji çmon se afati katërmujor i lartpërmendur fillon të llogaritet nga data e dhënies së vendimit nga organi shtetëror që përbën mjetin e fundit ankimor, nëse kërkuesi nuk provon se ka marrë dijeni në një datë të ndryshme nga data e vendimit.

15. Kolegji vlerëson se paraqitja e vendimit gjyqësor me shënimin “*tërhequr në datën 09.05.2018*” nuk provon datën e marrjes dijeni efektivisht prej kërkuesit, sepse një shënim i tillë mund të vendoset nga sekretaria gjyqësore në çdo rast dhe në çdo ditë që një palë ndërgjyqëse paraqitet për të tërhequr kopje të vendimit gjyqësor.

16. Në vështrim të rrethanave të mësipërme, Kolegji çmon se kërkesa drejtuar Gjykatës Kushtetuese është paraqitur pas kalimit të afatit 4-mujor të parashikuar nga neni 71/a, pika 1, shkronja “b”, i ligjit nr.8577/2000. Për këtë arsye, kërkuesi nuk legjitimohet *ratione temporis* për vënien në lëvizje të juridiksionit kushtetues.

17. Në përfundim, Kolegji vlerëson se kërkesa e paraqitur nuk plotëson kriteret ligjore për pranimin e saj për shqyrtim në seancë plenare.

**PËR KËTO ARSYE,**

Kolegji i Gjykatës Kushtetuese të Republikës së Shqipërisë, në bazë të neneve 31 dhe 31/a, shkronja “ç”, të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar,

**V E N D O S I:**

Moskalimin e çështjes për shqyrtim në seancë plenare.